पाठ 1
प्रभू येशू पित्याकडे परत जातो
शिक्षक मार्गदर्शिका  ·  पाहा, ऐका आणि जगा – पुस्तक 8: पवित्र आत्म्याची कृत्ये
	उद्देश
	येशू पित्याकडे परत गेला, पण तो एके दिवशी या जगात परत येईल हे मुलांना शिकवणे.

	शास्त्रवाचन
	प्रेषितांची कृत्ये 1:1-11; 1 थेस्सलनीकाकरांस 4:13-18

	पाठांतर वचन
	1 थेस्सलनीकाकरांस 4:16
[कारण] प्रभू स्वतः स्वर्गातून उतरेल, मोठ्या आरोळीसह … आणि देवाच्या कर्ण्याच्या नादासह …



पाठाचे सादरीकरण
सुरुवात
आपल्या आवडत्या व्यक्ती खूप काळासाठी दूर जातात तेव्हा तुम्हाला कसे वाटते? निरोप घ्यावा लागतो तेव्हा आपल्याला अनेकदा दुःख होते, कारण मागे सोडून जाणाऱ्या व्यक्तीची आपल्याला उणीव भासणार असते.
जाणाऱ्या व्यक्तीला तुम्ही कोणते प्रश्न विचारता? एक सामान्य प्रश्न असा: “तू परत कधी येणार?”
पाठातील मुख्य मुद्दे
	1.येशूचे शिष्यही अगदी असेच होते. येशूने पृथ्वीवरचे आपले काम पूर्ण केल्यानंतर – त्याला क्रूसावर खिळल्यानंतर आणि देवाने त्याला मेलेल्यांतून उठवल्यानंतर – येशू पित्याकडे परत गेला. चित्र 1 दाखवा. या चित्रात प्रभू येशूला स्वर्गात उचलले जात असल्याचे दिसते. त्याचे मित्र किती दुःखी आहेत ते पाहा.
	2.पुनरुत्थानानंतर येशूने आपल्या शिष्यांना अनेक वेळा दर्शन दिले. त्याने त्यांना शिकवले आणि या जगात देवाचे कार्य पुढे चालवण्यासाठी त्यांना तयार केले. येशूने वचन दिले की त्यांना त्याचा पवित्र आत्मा मिळेल आणि आत्मा त्यांना देवाच्या सामर्थ्याने बळ देईल. त्यांना येशूविषयी आणि त्याने मानवजातीसाठी काय केले याविषयी बोलण्याचे सामर्थ्य आणि ज्ञान देणाऱ्या या दानाची वाट पाहायची होती (प्रेषितांची कृत्ये 1:2-5, 8).
पवित्र आत्म्याचे कार्य मुलांना समजण्यासाठी त्यांना हवा न भरलेली टायरची ट्यूब दाखवा. त्यात हवा नसताना ती काही कामाची आहे का ते त्यांना विचारा. त्यांना माहीत असेल की अशी ती निरुपयोगी आहे. शक्य असल्यास पंप आणा आणि ट्यूबमध्ये हवा भरा म्हणजे हवा भरल्यावर ती कशी उपयुक्त बनते ते वर्गाला दिसेल. टीप: नवा करार मूळतः ग्रीक भाषेत लिहिला गेला. ग्रीकमध्ये “आत्मा” आणि “हवा” हे शब्द एकच आहेत. टायरमध्ये उपयुक्त होण्यासाठी हवा भरावी लागते, तसे येशूच्या अनुयायांनी पवित्र आत्म्याने भरले पाहिजे.
	3.येशूच्या मित्रांनी त्याला विचारले की भविष्यात काय होणार आहे. तो कधी परत येईल? येशूने वचन दिले: तो या जगात नक्की परत येईल. पण ते कधी होणार हे फक्त पित्याला माहीत आहे. आपल्याला माहीत आहे की त्याचे दुसरे येणे मोठ्या आरोळीने घोषित केले जाईल आणि आपण त्याला भेटायला जाऊ (प्रेषितांची कृत्ये 1:6-7, 1 थेस्सलनीकाकरांस 4:13-18).
	4.येशू त्यांच्या दृष्टीआड झाल्यावर देवाच्या दोन निरोप्यांनी शिष्यांना संदेश दिला. चित्रातील निरोप्यांकडे बोट दाखवा, मग संदेश आपल्या शब्दांत सांगा (प्रेषितांची कृत्ये 1:9-11).
त्या निरोप्यांनी शिष्यांना “गालीलकरांनो” म्हटले, कारण शिष्य तिथले होते. हे जणू “कोकणातील माणसांनो” म्हणण्यासारखे होते. पुढच्या पाठांत आपण पाहू की शिष्यांनी येशूच्या शेवटच्या सूचनांचे पालन कसे केले. यापुढे त्यांना येशूचे प्रेषित म्हटले जाईल. त्याचे इतर सर्व अनुयायी शिष्य राहतील.
कथेला आपला प्रतिसाद
या प्रश्नाचा विचार करा: येशू आज पुन्हा आला तर तुम्ही त्याच्यासाठी तयार आहात का? तो कधी परत येईल हे आपल्याला माहीत नसल्याने तयार राहण्याचा एकमेव मार्ग म्हणजे रोज विश्वासूपणे येशूच्या मागे जाणे.
पाठांतर वचन पक्के करा
पाठ 1 – प्रभू येशू पित्याकडे परत जातो	पान 




